L'Ajuntament de Sagunt presenta la programació pel 25-N
13 de novembre 2024

![](/media/ixnfrdvm/cartell25n_c.jpg?width=412&height=412&mode=max)

La regidoria d'Igualtat de l'Ajuntament de Sagunt presenta la programació municipal amb motiu del 25-N, Dia Internacional per a l'Eliminació de la Violència cap a les Dones. Alguns actes ja s'estan duent a terme, però el gruix de la programació encara no ha donat inici.

L'alcalde de Sagunt i regidor d'Igualtat, Darío Moreno, assegura que, pese al context actual ocasionat per la DANA, “es continuen produint assassinats per violència masclista”, com el d'una dona recentment a Baiona (Pontevedra). En total, són 40 les dones assassinades enguany. “Això fa, precisament, que siga imprescindible que continuem parlant de la violència masclista, de com la patixen les dones i d'estos assassinats”, afig.

Moreno afirma també que hi ha hagut “algunes modificacions necessàries davant la situació que vivíem”, però que la realitat “ens demostra l'imprescindible que és que continuem reflexionant al voltant d'esta gran xacra social”.

### **Programació 25-N**

Esta setmana ha començat un taller de curtmetratges anomenat ‘Capturant igualtat: Joves creatives davant la càmera’, a càrrec d'Alberto Rey. Este taller continuarà el **dimarts 19 al Casal Jove de Sagunt i el 26 de novembre i 3 de desembre** al Casal Jove del Port de Sagunt. D'altra banda, este **divendres 15** a les 18 hores hi haurà un contacontes anomenat _Xiquetes sense por_, a càrrec de Núria Urioz a la biblioteca Cronista Chabret. Per a este acte organitzat en col·laboració amb les regidories d'Arxiu i de Biblioteques és necessària inscripció prèvia en la mateixa biblioteca.

**El dimarts 19 i el divendres 22**, a les 10 hores, es realitzarà el taller didàctic de prevenció de la violència de gènere ‘Bésame 2.0’, a càrrec de Pepa Cases. Esta activitat està dirigida a alumnat de centres de secundària i es desenvoluparà al Casal Jove del Port de Sagunt, el dia 19, i a l'Auditori Joaquín Rodrigo, el dia 22.

D'altra banda, **el dijous 21** a les 19 hores se celebrarà l'acte del XXI aniversari del Pacte Ciutadà contra la Violència de Gènere de Sagunt ‘Ver, oír y callar’. Este acte es durà a terme en la sala d'actes del Centre Cultural Mario Monreal i estarà liderat per Sergi Juesas, de Camí de Nora.

A més, **des del divendres 22 fins al dimarts 26** es podrà visitar la instal·lació plàstica ‘Recordem les víctimes’ realitzada per l'associació Amigas Supervivientes. Estarà tant en la rotonda de les Víctimes del Terrorisme de Sagunt com en la rotonda de la plaça de la Concòrdia, la rotonda Ramón de la Sota i les rotondes de l'entrada al barri de Baladre, el supermercat LIDL i la gasolinera Repsol al Port de Sagunt.

El mateix **divendres 22**, a les 19 hores, hi haurà una xarrada anomenada ‘Victoria Khami, un nombre con historia’, a càrrec de la doctora Anna M. Vernia Carrasco, professora de la Universitat Jaume I. Este acte es durà a terme a l'aula 2 del Centre Cultural Mario Monreal i forma part de les activitats de l'Any de Joaquín Rodrigo.

**El dissabte 23**, de 10 a 14 hores a la plaça Cronista Chabret, hi haurà una fira feminista davall el nom ‘Reflexionem juntes pel canvi’. Es tracta d'una fira d'intercanvi, recital i música organitzada per la Coordinadora Feminista del Camp de Morvedre. Després, a les 20 hores al Centre Cultural Mario Monreal, hi haurà un espectacle pedagògic contra la violència de gènere anomenat ‘Bésame 2.0 Teatre i dansa’. L'entrada és gratuïta fins a completar l'aforament.

El **dilluns 25 de novembre** serà el plat fort de la programació, amb la manifestació silenciosa ‘Omplim el silenci amb la decisió de canviar el món’, convocada per la Coordinadora Feminista del Camp de Morvedre. El punt d'eixida de la manifestació serà la Tinència d'Alcaldia del Port de Sagunt.

El **dimecres 27**, a les 18.30 hores, es projectarà la pel·lícula _Quatre raons_, del director Pedro Pérez-Rosado, com a part del cicle de cinema de la programació tardorenca de la delegació de Cultura. La pel·lícula es podrà veure a la Casa Municipal de Cultura del Port de Sagunt. Este esdeveniment cinematogràfic està organitzat per l'Associació Cultural Nautilus. També **el dia 27 i el dimecres 4** **de desembre** de 17 a 19 hores es durà a terme un taller d'autodefensa feminista, a càrrec de María Felice Chinesta. El taller es desenvoluparà a la Casa Lila i es requerix inscripció prèvia a través del següent correu: [inscripcionsdona@aytosagunto.es](mailto:inscripcionsdona@aytosagunto.es).

**El dijous 28 de novembre**, a les 19 hores en la sala d'actes del Centre Cívic Antic Sanatori, es realitzarà la xarrada ‘Justicia restaurativa. Una mirada feminista’, a càrrec de Carmen Gil, presidenta del Grup Europeu de Magistrats per la Mediació (GEMME). La xarrada està organitzada pel Col·lectiu Dones de Sagunt 8 de Març.

Finalment, **el divendres 20 de desembre** es farà la celebració de l'XI aniversari de l'associació Amigas Supervivientes. Serà a les 19.15 hores en la sala d'actes del Centre Cívic Antic Sanatori.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-la-programacio-pel-25-n/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-la-programacio-pel-25-n/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-la-programacio-pel-25-n/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-la-programacio-pel-25-n/)